د نوي کال په راتلو سره، امریکا کې د نویو قوانینو نافذېدل
۲۰۲۲ کال د امریکا دپاره له سیاسي اړخه نوي بدلونونه راوړي، چې په کې د نیویارک دپاره د نوي ښاروال یا مېئر ټاکل کېدل او د امریکا د پنځوسو ریاستونو نه په اکثرو کې یې نوي قانونونه منظوره کېدل شامل دي.
واشنګټن — په نوامبر میاشت کې چې د نیویارک بلدیاتي انتخاباتو کې اېرک اډمز کامیاب شوی و، د نوي کال په شپه یې د عهدې سوګند پورته کړ او د بېل ډې بلازیو ځایناستی شو. بېل ډې بلازیو د ۲۰۱۴ راهیسي دوه ځله د نیویارک مېئر یا ښاروال ټاکل شوی و. بل پلو د امریکا په بل ښار، سیاټل کې هم نوي ښاروال د هفتې د ورځې نه خپله عهده پیل کړه. سیاټل د امریکا په شمال لویديځ کې، کېنېډا سره د همسرحده ریاست واشنګټن سرښار دی. د دې نه علاوه، د ۲۰۲۲ کال په راتلو سره د امریکا د ریاستونو په سطحه نوي منظور شوي قوانین هم نافذه شول، چې په هغو کې د ترټولو کم اجرت یا تنخوا په کچه کې د اضافې متعلق قوانین هم شامل دي. په کیلي فورنیا، مساچوسټس، نیوجرسي او نیومېکسیکو ریاستونو کې سر د همدې نوي کال نه، تر ټولو لږې تنخوا یا اجرت په کچه کې اضافه راغله، ځکه په دې ریاستونو کې د اضافې پاس شوي قوانین، د ګورنرانو لخوا منظور شوي دي. په ځینو نورو ریاستونو کې هم د اجرت د کچې لوړولو متعلق قوانین په مختلفو مرحلو کې دي او شاید په آینده کلونو کې منظور او نافذ کړی شي. په ورجینیا ریاست کې یو نوی قانون معرفي شو چې په بنیاد به یې نور د کاسمېټکس یا د سینګار توکو کمپنۍ دا حق ونلري چې خپل مصنوعات په ځناورو د ازمايښت دپاره استعمال کړي. بل پلو په واشنګټن ریاست کې دا قانون نافذ شو چې که څوک د سنګینو جرائمو په خاطر سزا کاټ کړې وي، کله چې د جېل نه بهر شي، بېرته د ووټ اچولو حق خپل ترلاسه کولی شي. د نیواډا ریاست چې د خپلو وګړو دپاره د ووټ اچولو طریقه عمل آسانه کول غواړي، یو قانون جوړ کړی چې پس د دې به هر رېجسټر شوي ووټر یا رای ورکوونکي ته د هغه کور ته د رای یا ووټ پاڼه ولېږل شي، بیا نو د هغه خوښه چې خپل ووټ د ډاګ د لارې لېږي او که پخپله د انتخاباتو مرکز ته ځي او ووټ ورکوي. په ټېکساس ریاست کې داسې یو نوی قانون نافذ شو چې له مخې یې پس د دې د هغو خیریه یا فلاحي تنظیمونو د پراپرټۍ ټېکسونه معاف کیږي کوم چې بې کوره کسانو ته د اوسېدو سهولت یا نور امداد برابروي. په اېلېنوی ریاست کې بیا هغو کسانو ته چې په رېسټورېنټونو او یا ټرک سټاپونو کې کار کوي، لازمي تربیه ورکول کیږي چې د انساني سمګلېنګ ممکنه واقعات وپېژني او چارواکو ته د شکمنو پېښو په اړه خبر ورکړي. په نیوهمپشېر ریاست کې داسې یو نوی قانون جوړ شو چې له مخې یې د نشې په حال کې چلوونکو ګاډو ډرائیورانو ته سزاګانې لا سختې کیږي. په کولراډو ریاست کې داسې یو نوی قانون نافذ شو چې هغو کسانو ته چې په ماشومتوب کې د جنسي تشدد ښکار شوي وي، د مقدمو درجولو کار آسانه کوي.